Testamentul lui Carol | 

Importanţa regelui Carol I în istoria României nu mai trebuie 
demonstrată. A fost un domnitor vrednic, comandant al oștirii 
romaneşti pe câmpul de luptă, precum vitejii voievozi din 
timpurile noastre eroice, un foarte bun gospodar al ţării şi un 
ctitor de mari aşezăminte culturale. Testamentul său din 14/26 
februarie 1899, din care prezentăm aici câteva fragmente, 
arată un patriotism profund, un monarh în căutarea perfecțiunii, 
un om de o înaltă ţinută morală, pe care, vai, nu o vedem la 
actualii oameni politici ai României! Aşadar, să luăm aminte! 


Testamentul meu, scris şi iscălit de propria mea mână, la 14/26 
februarie 1899, în capitala mea, Bucureşti. // Testamentul meu, 
scris de mine, în luna lui fevruarie 1899, pentru a fi publicat prin 
"Monitor" după moartea mea, cu rugămintea ca ultima mea 
voinţă şi dorinţă să fie urmate întocmai cum le-am descris aci, 
cu propria mea mână, fiind încă voinic şi sănătos. Având 
aproape 60 de ani, privesc ca o datorie, ca să mă hotărăsc a lua 
cele din urmă dispoziţii. Alcătuind acest testament, gândesc 
înainte de toate la iubitul meu popor, pentru care inima mea a 
bătut neîncetat şi care a avut deplină încredere în mine. Viaţa 
mea este aşa de strâns legată de această de Dumnezeu 
binecuvântată ţară, că doresc să-i las şi după moartea mea, 
dovezi vădite de adâncă simpatie şi de viul interes pe care le- 
am avut pentru dânsa. Zi şi noapte, m-am gândit la fericirea 
României, care a ajuns să ocupe acum o poziţie vrednică între 
statele europene, m-am silit ca simţământul religios să fie 
ridicat şi dezvoltat în toate straturile societăţii şi ca fiecare să 
îndeplinească datoria sa, având ca ţintă numai interesele 
statului. Cu toate greutăţile pe care le-am întâlnit, cu toate 
bănuielile care s-au ridicat, mai ales la începutul domniei mele, 
în contra mea, expunându-mă la atacurile cele mai violente, am 
păşit fără frică şi fără şovăire înainte, pe calea dreaptă, având 
nemărginită încredere în Dumnezeu şi în bunul simţ al 
credinciosului meu popor. Înconjurat şi sprijinit de fruntaşii ţării, 
pentru care am avut întotdeauna o adâncă recunoştinţă şi o vie 
afecţiune, am reuşit să ridic, la gurile Dunării şi pe Marea 
Neagră, un stat înzestrat cu o bună armată şi cu toate 
mijloacele, spre a putea menţine frumoasa sa poziţie şi realiza 
odată înaltele sale aspiraţiuni. Succesorul meu la tron primeşte, 


ia dar o moştenire, de care el va fi mândru şi pe care o va 
cârmui, am toată speranţa, în spiritul meu, călăuzit fiind prin 
deviza: "Totul pentru ţară, nimic pentru mine". Mulţumesc din 
suflet tuturor celor care au lucrat cu mine şi care m-au servit cu 
credinţă. lert acelora care au scris şi au vorbit în contra mea, 
căutând a mă calomnia sau a arunca îndoieli asupra bunelor 
mele intenţiuni. Trimiţând tuturor o ultimă salutare, plină de 
dragoste, rog ca şi generaţiile viitoare să-şi amintească din când 
în când de acela care s-a închinat cu tot sufletul, iubitului său 
popor, în mijlocul căruia el s-a găsit aşa de fericit. Pronia 
cerească a voit ca să sfârşesc bogata mea viaţă. Am trăit şi mor 
cu deviza care străluceşte în armele României: "Nihil sine Deo!" 
Doresc să fiu îmbrăcat în uniformă de general (mică ţinută, cum 
am purtat-o în toate zilele), cu decoraţiile de război şi numai 
Steaua României şi Crucea de Hohenzollern, pe piept. Am rămas 
credincios religiunii mele, însă am avut şi o deosebită dragoste 
pentru biserica răsăriteană, în care scumpa mea fiică, Maria, era 
botezată. Binecuvântarea corpului meu se va face de un preot 
catolic, însă doresc ca clerul de amândouă bisericile să facă 
rugăciuni la sicriul meu, care trebuie să fie foarte simplu. (...) 
Coroana de oţel, făurită dintr-un tun luat pe câmpul de luptă şi 
stropit cu sângele vitejilor mei ostaşi, trebuie să fie depusă 
lângă mine, purtată până la cel din urmă locaş al meu şi 
readusă apoi la palat. Sicriul meu, închis, va fi pus pe afetul unui 
tun, biruit (dacă se poate) la Plevna şi tras de şase cai din 
grajdurile mele, fără văluri negre. Toate steagurile care au 
fâlfâit pe câmpiile de bătaie vor fi purtate înaintea şi în urma 
sicriului meu, ca semn că scumpa mea armată a jurat credinţă 
steagului său şi şefului sau suprem, care prin voinţa lui 
Dumnezeu, nu mai este în mijlocul credincioşilor săi ostaşi. 
Tunurile vor bubui din toate forturile din Bucureşti, Focşani şi 
Galaţi, ridicate de mine, ca un scut puternic al vetrei 
strămoşeşti, în timpuri de grele încercări, de care Cerul să 
păzească ţara. Trimit armatei mele, pe care am îngrijit-o cu 
dragoste şi căreia m-am închinat cu toată inima, cea din urmă 
salutare, rugând-o a-mi păstra o amintire caldă. (...) Prin o bună 
gospodărie şi o severă rânduială în cheltuieli, fără a micşora 
numeroasele ajutoare cerute din toate părţile, averea mea a 
crescut din an în an, aşa că pot dispune astăzi de sume 
însemnate, în folosul scumpei mele Românii şi pentru binefaceri. 


Am hotărât dar o sumă de 12 milioane de lei, pentru diferitele 
aşezăminte, noi fundaţiuni şi ca ajutoare. Această sumă va fi 
distribuită precum urmează: 1. La Academia Română, şase sute 
mii de lei, capital pentru publicaţiuni. 2. La Fundaţiunea mea 
Universitară, pentru sporirea capitalului, şase sute mii de lei. 3. 
La Orfelinatul "Ferdinand" din Zorleni, lângă Bârlad, pentru 
sporirea capitalului, cinci sute mii de lei. 4. Pentru întemeierea 
unui internat de fete de ofiţeri în armata mea, cu un institut de 
educaţiune, cu un învăţământ practic, la Craiova, două milioane 
lei. 5. Pentru întemeierea unei şcoli industriale la Bucureşti, trei 
milioane lei. (Urmează alte 12 legate). Înălţând rugăciuni 
fierbinţi către A-tot-Puternicul, ca să ocrotească de-a pururea 
România şi să răspândească toate harurile asupra scumpului 
meu popor, mă închin cu smerenie înaintea voinţei lui 
Dumnezeu şi iscălesc cea din urmă hotărâre a mea. In numele 
Tatălui şi al Fiului şi al Sfântului Duh, Amin. Făcut la Bucureşti, la 
14/20 februarie 1899. //CAROL// Am scris şi iscălit cu propria 
mea mână acest testament, pe două coale, formând opt pagini, 
legate cu fir roşu şi am pus sigiliul meu. // CAROL// 


